རྩོམ་མཁན་གྱིས་བསླབ་བྱ་འདི་ཚིག་ལྷུག་ཁོ་ནའི་ལམ་ལ་བརྟེན་ནས་གསུངས་ཤིང་།རྗོད་པ་གསལ་ལ་གནད་དུ་འཁེལ་བ།སྡེབ་སྦྱོར་ཕུན་སུམ་ཚོགས་ཤིང་མི་སེམས་སྒུལ་བར་བྱེད་པ།གོ་དཀའི་ཟབ་ཆོས་ཀྱི་ནང་དོན་དག་རྒྱུན་མཐོང་གི་དཔེར་འབྲེལ་ནས་བརྗོད་ཚེ་གཟུགས་ཅན་བཞིན་དུ་སྣང་ངོ་ཤར་བར་བྱེད་པས།སྐྱེ་བུ་རབ་འབྲིང་ཐ་གསུམ་གང་གིས་བལྟས་ཀྱང་དོན་རྣམས་ཚེགས་མེད་པར་རྟོགས་ཐུབ་པའི་དགེ་མཚན་ལྡན་པའི་ཁར།མང་ཚོགས་ཀྱི་གོ་བདེ་ལ་ཁྱབ་ཆེ་བའི་སྐད་རྣམས་རྗོད་བྱེད་ཀྱི་ཕྲེང་བར་སྤེལ་ནས་སྔོན་འགོག་དང་།ཤེས་རིག་དར་བ་དང་བདེ་འཇགས་སྐྲུན་པ།ཀུན་སྤྱོད་ལེགས་བཅོས།རང་བཞིན་དྲང་བ།གཞན་ཕན་དང་དགེ་སེམས་ཆེ་བར་བྱེད་པའི་ཐད་ཕན་ནུས་ཆེན་པོ་ཐོན་ཡོད་པར་མ་ཟད།དེང་གི་དུས་འདིར་ཡང་གཡོ་དང་སྒྱུ་མ་ལ་མཁས་ཤིང་།སྡིག་དང་མ་རབས་ཀྱི་ལས་རྩོམ་པ།རང་བཞིན་མི་བརྟན་པ།རྐུ་དང་གསོད་འཕྲོག་རྒྱུན་མི་ཆད་པའི་སྤྱི་ཚོགས་སྲོལ་ངན་དག་སྤོང་བར་དངོས་ཡོད་ཀྱི་དོན་སྙིང་ངེས་ཅན་ལྡན་པ་རེད།